
AVIZ

asupra propunerii legislative privind  constituirea şi utilizarea Fondului Special de Solidaritate pentru construcţia de locuinţe pentru tineri

Cu adresa nr. 551 din 20.12.2001, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă constituirea şi utilizarea Fondului Special de Solidaritate pentru construcţia de locuinţe pentru tineri.

In urma examinării, în şedinţa din data de 31.01.2002, Comisia pentru buget, finanţe şi bănci, cu unanimitate de voturi, a hotărât respingerea din următoarele considerente:

Prin Programul de Guvernare pentru perioada 2001-2004, aprobat de Hotărârea parlamentului nr. 39/2000, Guvernul şi-a propus reducerea gradului de fiscalitate, unul dintre mijloacele de realizare a acestui scop fiind desfiinţarea contribuţiilor la fondurile speciale.

Prin Art. 1 din Ordonanţa Guvernului nr. 50/1994 privind instituirea unei taxe de trecere a frontierei, în vederea constituirii unor resurse destinate protecţiei sociale, s-a prevăzut plata unei taxe de trecerea a frontierei “de către cetăţenii români care se deplasează în străinătate în scop turistic sau personal”.

Prin Decizia nr. 141/14.12.1994 Curtea Constituţională a declarat ca neconstituţională instituirea unei taxe de trecere a frontierei în vederea constituirii unor resurse destinare protecţiei sociale, deoarece o asemenea măsură reprezintă un impediment financiar în exercitarea dreptului la liberă circulaţie, consacrat prin art. 25 din Constituţie.

Legea nr. 10/1991 privind finanţele publice, la care se referă art. 3 din propunerea legislativă a fost abrogată prin art. 85 din Legea nr. 72/1996 privind finanţele publice, cu modificările ulterioare.

Totodată, Ministerul Lucrărilor Publice, Transporturilor şi Locuinţei a iniţiat o strategie privind construcţia de locuinţe în perioada 2001 – 2004, în care se pune accentul pe facilitarea accesului fiecăruia la o locuinţă adecvată şi de asigurare a protecţiei sociale pentru persoanele cu venituri modeste, pentru tineri şi familii de tineri.

